Узводзіўся касцёл Іаана Хрысціцеля з 1740 па 1746 гады на сродкі ўладальніка мястэчка Сталовічы, прадстаўніка шляхецкага роду М. Дамброўскага, які насіў высокі тытул камандора рыцарскага Мальтыйскага ордэна. Першапачаткова будынак касцёла меў адметныя рысы архітэктуры віленскага барока. Паводле старых здымкаў і малюнкаў, пасля паўстання пад кіраўніцтвам К. Каліноўскага ў 1863 годзе касцёл перадалі праваслаўным, а над яго вежамі і малітоўнай залай узняліся купалы. Сёння тых купалоў над будынкам касцёла няма, але над яго вежамі высяцца праваслаўныя крыжы. Асвечана царква ў гонар Святога Аляксандра Неўскага. Храм працуе і па сёння.